b'\n_START_ARTICLE_\nSergejus Kirijenka\n_START_SECTION_\nBiografija\n_START_PARAGRAPH_\n1984\xc2\xa0m. baig\xc4\x97 Gorkio vandens transporto in\xc5\xbeinieri\xc5\xb3 institut\xc4\x85, 1993\xc2\xa0m.\xc2\xa0\xe2\x80\x93 Liaudies \xc5\xabkio akademij\xc4\x85 prie Rusijos Federacijos vyriausyb\xc4\x97s._NEWLINE_Po tarnybos Tarybin\xc4\x97je armijoje dirbo Sormovo laiv\xc5\xb3 statyklos komjaunimo komiteto sekretoriumi, 1986\xe2\x80\x931991\xc2\xa0m. buvo komjaunimo Gorkio srities komiteto pirmasis sekretorius._NEWLINE_1991\xe2\x80\x931997\xc2\xa0m. banko \xe2\x80\x9eGarantija\xe2\x80\x9c valdybos pirmininkas, naftos kompanijos \xe2\x80\x9eNorsi-oil\xe2\x80\x9c prezidentas. Po to spar\xc4\x8diai kilo karjeros laiptais vyriausybin\xc4\x97se strukt\xc5\xabrose\xc2\xa0\xe2\x80\x93 1997\xe2\x80\x931998\xc2\xa0m. buvo Rusijos kuro ir energetikos ministro pirmasis pavaduotojas, ministras.\n_START_SECTION_\nRusijos vyriausyb\xc4\x97s vadovas\n_START_PARAGRAPH_\n1998\xc2\xa0m. baland\xc5\xbeio m\xc4\x97n. Prezidentas Borisas Jelcinas netik\xc4\x97tai atleido V.\xc4\x8cernomyrdin\xc4\x85 i\xc5\xa1 Ministro pirmininko pareig\xc5\xb3 ir paskyr\xc4\x97 S. Kirijenk\xc4\x85 laikinai eiti premjero pareigas. Du kartus (baland\xc5\xbeio 10 ir 17 d.) D\xc5\xabma nepatvirtino jo premjeru. Kadangi buvo gr\xc4\x97sm\xc4\x97, jog tre\xc4\x8di\xc4\x85 kart\xc4\x85 nepatvirtinus jo kandidat\xc5\xabros Prezidentas paleis D\xc5\xabm\xc4\x85, 1998 m. baland\xc5\xbeio 24 d. dauguma D\xc5\xabmos bals\xc5\xb3 jis buvo patvirtintas Rusijos Federacijos Ministru pirmininku._NEWLINE_Vicepremjerais buvo paskirti gan\xc4\x97tinai jauni politikai Borisas Nemcovas ir Anatolijus \xc4\x8ciubaisas, tod\xc4\x97l visuomen\xc4\x97je vyriausyb\xc4\x97 gavo \xe2\x80\x9ejaun\xc5\xb3j\xc5\xb3 reformatori\xc5\xb3\xe2\x80\x9c vard\xc4\x85. \xc5\xa0i vyriausyb\xc4\x97 band\xc4\x97 \xc5\xa1alyje vykdyti liberalias ekonomikos reformas. D\xc4\x97l naftos kain\xc5\xb3 kritimo, did\xc5\xbeiuli\xc5\xb3 valstyb\xc4\x97s skolini\xc5\xb3 \xc4\xafsipareigojim\xc5\xb3 bei TVF nesuteikus kredit\xc5\xb3 \xc5\xa1alyje prasid\xc4\x97jo ekonomin\xc4\x97 kriz\xc4\x97. Rugpj\xc5\xab\xc4\x8dio 17 d. vyriausyb\xc4\x97 atsistaydino.\n_START_SECTION_\nVeikla po atsistatydinimo\n_START_PARAGRAPH_\nS. Kirijenka kur\xc4\xaf laik\xc4\x85 aktyviai veik\xc4\x97 De\xc5\xa1ini\xc5\xb3j\xc5\xb3 j\xc4\x97g\xc5\xb3 s\xc4\x85jungoje. 1999\xc2\xa0m. bolotiravosi \xc4\xaf Maskvos mero pareigas. 1999\xe2\x80\x932000\xc2\xa0m. buvo Valstyb\xc4\x97s d\xc5\xabmos deputatas, De\xc5\xa1ini\xc5\xb3j\xc5\xb3 j\xc4\x97g\xc5\xb3 s\xc4\x85jungos frakcijos vadovas._NEWLINE_Pakeitus \xc5\xa1alies valdymo sistem\xc4\x85 ir \xc4\xafvedus Federalines apygardas, 2000 m. gegu\xc5\xbe\xc4\x97s m\xc4\x97n. paskirtas Rusijos Prezidento \xc4\xafgaliotuoju atstovu Pavolgio federalin\xc4\x97je apygardoje._NEWLINE_2005\xc2\xa0m. lapkri\xc4\x8dio m\xc4\x97n. paskirtas Rusijos atomin\xc4\x97s energetikos federalin\xc4\x97s agent\xc5\xabros vadovu. 2007\xc2\xa0m. gruod\xc5\xbeio m\xc4\x97n. agent\xc5\xabr\xc4\x85 pertvarkius \xc4\xaf valstybin\xc4\x99 korporacij\xc4\x85, tapo jos generaliniu direktoriumi.'